NUORTEN KESÄTYÖ 2024

**KESÄTYÖN HAKEMINEN**

Vieremän kunnan ja seurakunnan kesätöihin haetaan ajalla 1.3 - 5.4.2024 Kuntarekryn kautta osoitteessa [www.kuntarekry.fi](http://www.kuntarekry.fi) (työavain: VIEREMÄ-02-1-24). Hakuaika loppuu 5.4.2024 klo 15.00. Seurakunnan kesätyöpaikat haetaan myös Kuntarekryn kautta. Työntekijät kunnalle ja seurakunnalle valitaan hakuajan päätyttyä ja hakijoille ilmoitetaan valinnoista.

Huom: ilmoitathan kesätyöhakemuksessasi, mikäli sinulla on kesän aikana jokin este, jolloin et voi olla kesätöissä (esimerkiksi rippileiri).

**KUKA VOI HAKEA KESÄTYÖTÄ?**

Kesätyönhakijan tulee olla vieremäläinen, 15 - 23 -vuotias koululainen tai opiskelija, joka on oppilaitoksen kirjoilla ja opiskelut jatkuvat/ alkavat syksyllä 2024. Kesätyönhakijan tulee täyttää 15 vuotta vuoden 2024 aikana, eli kesätöihin pääsee kahdeksasluokkalaiset ja sitä vanhemmat. Työttömyysturvaan oikeutettu ei voi hakea kesätyötä tämän kesätyökampanjan kautta. Työttömyysturvaan liittyvistä asioista voit tarvittaessa kysyä TE-toimistosta tai työllisyyden kuntakokeilusta.

KUKA VOI OLLA TYÖNANTAJA? HYÖDYNNÄ KESÄTUEN MAHDOLLISUUS!

Kunnan ja seurakunnan lisäksi työnantajanasi voi olla yritys, yksityinen henkilö, järjestö, julkisyhteisö tai muu yhteisö. Haettaessa Vieremän kunnan myöntämää kesätyötukea työnantajana voi olla myös koti- ja maatalous, mutta omaa perheenjäsentä ei voi työllistää ilman yritystoimintaa, eli työnantajalla on oltava Y-tunnus. Työpaikan tulee sijaita Ylä-Savon työssäkäyntialueella (Iisalmi, Kiuruvesi, Sonkajärvi, Vieremä). Ilman Y-tunnusta olevat työnantajat voivat työllistää nuoria olemalla yhteydessä 4H-yhdistykseen.

#### **KENELLE KESÄTYÖTUKEA MAKSETAAN?**

Kesätyötuki (maksimissaan 300 € tai 10 €/päivä) maksetaan takautuen työnantajalle. Kesätyötukea voi hakea ajalla 1.3.–31.8.2024. Kesätyötuen hakemista varten *toimittakaa kesätyösopimus Vieremän kuntaan 31.8.2024 mennessä.* Tukea myönnetään työsopimusten saapumisjärjestyksessä. Kesätyötuen maksatusta varten työnantajan tulee toimittaa kesätyötuen tilityslomake tarvittavine liitteineen Vieremän kuntaan 30.9.2024 mennessä.

#### **KOLME TAPAA TYÖLLISTYÄ:**

#### KESÄTYÖT JA PALKKA VIEREMÄN KUNNAN TYÖSSÄ

Vieremän kunnalla on avoimia kesätyöpaikkoja kunnan eri toimipisteissä, esimerkiksi teknisellä toimella, päiväkodilla, kulttuuri-, liikunta- ja vapaa-

aikatoimella, ruoka- ja siivouspalveluilla. Huomioithan, että joissakin työtehtävissä työntekijän tulee olla 16 vuotta täyttänyt, kuten teknisen toimen työt, joissa tarvitaan työkoneiden käyttöä (esim. ruohonleikkuri).

Työjakso on yhteensä 80 tuntia, työtunnit/vko jakautuvat eri tavoin yksiköittäin. Palkka on 650 € + lomaraha. Palkka maksetaan työsuhteen päätyttyä joko kuukauden puolessa välissä tai kuukauden lopulla. Kunnan työt ovat arkiviikolla, viikonloput vapaana, ellei erikseen sovita. Työajan voi myös sopia osastokohtaisesti yhteyshenkilön kanssa.

Vieremän seurakunta työllistää kesä-heinäkuussa neljä (4) nuorta hautausmaalle erilaisiin puutarhatöihin. Lisätietoa seurakunnan kesätöistä voi kysyä vt. talouspäällikkö Marjo Rönköltä p. 0400-711 084.

#### KESÄTYÖTUEN MÄÄRÄ JA PALKKA YRITYKSESSÄ, YKSITYISELLÄ SEKÄ YHDISTYKSILLÄ

Työnantaja saa kesätyötukea vieremäläisen koululaisen tai opiskelijan palkkaukseen enintään 300 €/kk, kun palkka on vähintään työehtosopimuksen mukainen. Jos alalla ei ole yleissitovaa työehtosopimusta, työstä on maksettava työsopimuslain mukaan tavanomainen ja kohtuullinen palkka. Työssäoloehdon täyttävä vähimmäistuntipalkkasuositus on Kelan mukaan 8,13€/h. Palkka määräytyy työn, työajan, koulutuksen ja työtaidon mukaisesti. Tukea maksetaan kuukauden työsuhteessa enintään 20 työpäivältä. Yksittäisiltä työpäiviltä maksetaan 10 €/päivä.

Työaikasuositus noudattaa alakohtaista työehtosopimusta, täyteen kesätyötukeen edellyttävän työjakson kesto on 120 tuntia.

Työnantajalle tehdään jokaisesta kesätyöntekijästä päätös ja lähetetään tilityslomakkeet päätöksen mukana. Kesätyötuen saamiseksi työnantajan on tehtävä kesätyösopimus, josta yksi jäljennös on toimitettava kuntaan.

Tuen maksamista varten tilityslomakkeet palkka- ja pankkitositteineen on toimitettava viimeistään 30.9.2024 mennessä kunnan neuvontaan.

1. *MAHDOLLISUUS PIENYRITTÄJYYTEEN*

Sinulla on myös mahdollisuus työllistää itsesi pienyrittäjänä. Yrittäjäksi hakeutuminen tapahtuu 4H-yhdistyksen kautta ja siellä sinua autetaan oman yrityksen perustamisessa. Pienyrittäjiä tuetaan 250 euron määrärahalla ja sen hakeminen tapahtuu 4H-yhdistyksen kautta. Tarkempia tietoja pienyrittäjyydestä saat Vieremän 4H-yhdistykseltä.

**KESÄTYÖSOPIMUS**

Kun työpaikka on tiedossa, täytä yhdessä työnantajan kanssakesätyösopimus. Työsopimuksessa sovitaan kirjallisesti työn ajankohta, päivittäinen työaika, työtehtävät, palkka sekä palkanmaksu pankkiin. Lisäksi keskustele päivittäiset ruoka- ja muut tauot sekä loma-aika.

Lue työsopimus huolellisesti ja kysy tarvittavat epäselväksi jääneet asiat ennen sopimuksen allekirjoittamista. Omalla allekirjoituksella sitoudut noudattamaan työsopimuksessa olevia ehtoja. Toimita yksi kappale valmiista työsopimuksesta kunnantalolle kesätyötukipäätöstä varten. Lisäksi työsopimuksesta yksi kappale jää hakijalle ja yksi työnantajalle. Tukea voi saada yhteen työpaikkaan / henkilö kesän aikana. Muutoksista tulee ilmoittaa välittömästi Vieremän kuntaan.

Toimita verokortti (saa verotoimistosta, katso: https://www.vero.fi/henkiloasiakkaat/verokortti-ja-veroilmoitus/verokortti/) työnantajalle ennen palkanmaksua, koska työnantajan velvollisuus on pidättää veroa palkastasi. Jos et toimita verokorttia, palkasta pidätetään veroa 60 %. Lisäksi työntekijän bruttopalkasta on pidätettävä työntekijän osuus; työeläkemaksu sekä työttömyysvakuutusmaksu (väh. 17-vuotiaat). Alle 17-vuotiaan palkasta ei peritä kumpaakaan maksua.

Sairastumisesta tulee ilmoittaa viipymättä työnantajalle. Sovi työnantajasi kanssa heti työsuhteen alussa, kuinka sinun tulee toimia, mikäli sairastut. Sairasajan palkka määräytyy kunkin alan työehtosopimuksen mukaisesti.

Pyydä työsuhteen päättyessä työtodistus. Kunnan toimipisteissä työssä olleille työtodistus toimitetaan keskitetysti syksyn aikana postitse.

Lisätietoa nuorten työllistämisestä saa osoitteesta;[**http://www.tyosuojelu.fi/fi/nuoret\_tyontekijat**](http://www.tyosuojelu.fi/fi/nuoret_tyontekijat)

Lisätietoja kesätöistä antaa työllisyyskoordinaattori Niina Kumpulainen, p. 040 660 8090 tai niina.kumpulainen@vierema.fi

Tsemppiä kesätöihin! 😊